## La programació d’estiu de l’IVAM oferix múltiples activitats per al públic familiar

*** El museu proposa, durant els mesos de juliol i agost, passejos guiats per les exposicions, activitats de dansa, creació de còmics i un taller per a avis i nets centrat en l’escultura**

L’Institut Valencià d’Art Modern (IVAM) presenta el seu programa d’activitats d’estiu dirigit a famílies amb xiquets i xiquetes en el qual convida a jugar, visitar i interactuar en els seus espais. ‘L’IVAM com una illa fresca en ple estiu’ és el títol del programa estival que inclou passejos guiats adaptats al públic infantil per les exposicions del museu, activitats de creació de còmics, de dansa i un taller intergeneracional d’art centrat en l’escultura.

Les famílies amb menors a partir de 6 anys poden apuntar-se a un viatge a través d’algunes de les instal·lacions d’artistes com Soledad Sevilla, Juan Muñoz o Senga Nengudi i Maren Hassinger. ‘Una instal·lació, però… On estan els quadres?’ és el nom de l’activitat que proposa acostar al públic estes obres d’art que utilitzen l’espai de manera tridimensional i conviden l’espectador a interactuar i submergir-se en l’obra.

A partir de l’exposició ‘Això no és còmic! Fanzins: Avantguarda i innovació del còmic a Espanya’, el museu ha organitzat dos activitats per als mesos de juliol i agost. D’una banda, la visita guiada familiar ‘Fanzins i a volar’, a partir de 6 anys, i el taller ‘Una família fan, fan… fanzín!’, dissenyat i coordinat per Eixa és Isa, que pretén acostar els llenguatges i les tècniques sobre la creació del fanzín als participants.

La proposta d’activitats familiars també s’amplia amb el taller ‘Jo passava per ací’, que anima a descobrir de manera lúdica l’obra de l’artista Ignacio Pinazo reflexionant sobre alguns dels temes recurrents en l’obra del pintor valencià, com els costums, la vida quotidiana i els rols que cada u representem.

**Taller de dansa**

El programa estival de l’IVAM es completa amb ‘Quina dansa!’, conduït per les ballarines de dansa contemporània Marta García i Paula Romero. Es tracta d’una activitat dirigida a famílies amb xiquets d’entre 2 i 6 anys, interessades en la dansa i el moviment lliure, en la qual es busca familiaritzar el públic amb el procés artístic a través dels quatre elements que provoquen la vida i la creació en totes les seues formes: aigua, aire, terra i foc.

Les activitats estivals comptaran també amb un taller intergeneracional, en el qual avis i nets interessats en el món de l’art podran acostar-se a l’exposició de Julio González.

**Activitats per a xiquets de bolquers**

Durant l’estiu es manté oberta la Sala Blana de l’IVAM en el seu horari habitual. Es tracta d’un espai de joc i descans especialment condicionat per a famílies amb xiquets de bolquers fins a dotze mesos. El museu també organitza visites dirigides a les famílies amb xiquets de bolquers que desitgen gaudir de recorreguts guiats per les mostres adaptats a les seues necessitats, en què poden alimentar els seus menuts durant el recorregut.

Totes les activitats són gratuïtes i requerixen inscripció prèvia a través de la pàgina [web de l’IVAM](https://ivam.es).

Fecha: 04/07/2025